google/wiki40b huggingface dataset:
Cinema Neuf

Cinema Neuf, grunnlagt 1989 som Blindern filmklubb, er en filmklubb ved Det Norske Studentersamfund. Klubben holder til i Lillesalen ved Chateau Neuf på Majorstuen. tidligere brukte klubben auditorier på Blindern. Foreningen viser flere filmer i uken i en sal som har plass til 120 publikummere, og arrangerer 16mm-festivalen en gang i året.
Calospila

Utseende

Små til middelsstore (vingespenn 25-40 millimeter) sommerfugler. Artene i denne slekten kan være ganske ulike av utseende, noen er mørkbrune med hvite flekker, mange oransje eller gulbrune med små, brune flekker.
Undersiden er blekere på farge, ofte blekt brunlig.

Levevis

Disse sommerfuglene lever i skog, gjerne tropisk regnskog.

Utbredelse

Slekten er utbredt i Mellom- og Sør-Amerika, fra Mexico til det sørlige Brasil.
Bransjeorganisasjon

En Bransjeorganisasjon eller næringsforening, er en organisasjon grunnlagt og finansiert av aktører i Næringslivet som opererer i en spesifikk industri. Bransjeorganisasjoner deltar i public relations (PR) aktiviteter som reklamering, utdanning, politiske donasjoner, lobbyvirksomhet og publisering, men organisasjonens hovedfokus er å fremme samarbeid mellom selskapene. Samarbeidet blir ofte fremmet gjennom konferanser og nettverksbygging. De fleste bransjeorganisasjoner er ideelle organisasjoner.
I land som har en sosial markedsøkonomi inntar bransjeorganisasjoner ofte rollen som arbeidsgiverforeninger. I denne sammenheng vil Næringslivets Hovedorganisasjon være et eksempel på en bransjeorganisasjon.
Kon-Boot

Teknologi

Kon-Boot fungerer som en bootkit (dermed skaper den også ofte falske positive varsler i antivirusprogramvare). Den injiserer (skjuler) seg selv i BIOS-minnet. Kon-Boot endrer kjernekoden der og da (runtime), og endrer koden som er ansvarlig for verifisering av brukernes atorisasjonsdata midlertidig mens operativsystemet laster. 
I motsetning til tilbakestillingsverktøy for passord, som CHNTPW, endrer ikke Kon-Boot systemfiler og SAM-filer, alle endringene er midlertidige og forsvinner etter omstart av systemet.

Begrensninger (forebygging)

Brukere som er bekymret for verktøy som Kon-Boot, bør bruke programvare for kryptering (FileVault, BitLocker, TrueCrypt osv.) da Kon-Boot ikke kan omgå diskkryptering. BIOS-passord og aktivert SecureBoot-funksjon er også et godt forebyggingstiltak.
Halvdan Kohts bibliografi

Halvdan Koht (født 7. juli 1873, død 12. desember 1965) var en norsk historiker, litteraturhistoriker og utenriksminister i Johan Nygaardsvolds Arbeiderparti-regjering fra 1935 til 1940 (formelt til 1941).
Serge Koussevitzky

Bakgrunn

Koussevitzky ble født inn i en fattig jødisk familie i Vysjnij Volotsjok i Tver oblast, ca 250 km nordvest for Moskva. Hans foreldre var profesjonelle musikere som lærte ham å spille instrumenter som fiolin, cello, trompet og piano. Han ble døpt i en alder av fjorten år, på en tid da jøder ikke fikk lov til å bo i Moskva. På denne tiden hadde han også fått et stipend for å studere musikk i Moskva, hvor han spilte kontrabass og studerte musikkteori.

Musiker

Han utmerket seg på bass. I 1902 giftet Koussevitzky seg med danseren Nadezhda Galat. Samme år skrev han en populær konsert for kontrabass som hadde premiere i Moskva i 1905. 
I 1905 tok Koussevitzky ut skilsmisse med Galat og han giftet seg med Natalie Usjkov, datter av en ekstremt velstående kjøpmann. Paret flyttet til Berlin kort tid senere. I 1941 ble Koussevitzky og hans kone naturaliserte borgere av USA. Koussevitzky ble utnevnt til dirigent for Boston Symphony og han hadde denne stillingen frem til 1949. Sammen med Boston Symphony gjorde han mange innspillinger, hvorav de fleste var vel ansett blant kritikerne. 
Koussevitzkys andre kone Natalie døde i 1942, og han opprettet Koussevitzky Music Foundations til hennes minne. Denne organisasjonen ble grunnlagt for å hjelpe musikere, og spesielt komponister. Koussevitzky var en stor forkjemper for moderne musikk og igangsatte en rekke verker i samarbeid med flere fremtredende komponister. I hans tid i Paris på begynnelsen av 1920-tallet fremførte han mye samtidsmusikk. 
I slutten av 1947 giftet han seg med Olga Naumova, hans kones niese. Naumova hadde bodd sammen med Koussevitzky og hans kone og var sekretæren hans i 18 år. Etter fire års ekteskap døde Koussevitzky i juni 1951.
Asteroiden 1799 Koussevitzky er oppkalt etter ham.
Katharine, hertuginne av Kent

Tidlig liv

Katharine Worsley ble født på Hovingham Hall i Yorkshire, som eneste datter av William Arthrington Worsley, 4. baronett og hans hustru Joyce Morgan, datter av John Fowler Brunner og barnebarn av industriherren John Tomlinson Brunner.
Hun fikk sin utdannelse ved Queen Margaret's School utenfor York og Runton Hill School i Norfolk. På skolen lærte hun å spille piano, orgel og fiolin, og har holdt disse kunnskapene ved like. Hun arbeidet en periode på et barnehjem i York, og deretter i en barnehage i London. Hun lyktes ikke å komme inn på Royal Academy of Music, og fulgte i stedet sine brødre til Oxford. Mens brødrene studerte ved University of Oxford gikk hun på Miss Hubler's Finishing School, hvor hun særlig viet seg til musikk.
What Do You Want?

«What Do You Want?» er en britisk sang fra 1959, skrevet av Les Vandyke.
Adam Faith with Accompaniment directed by John Barry spilte den inn 25. september 1959 i Abbey Road Studios, London. «What Do You Want?» ble utgitt 24. oktober 1959 på singlen Parlophone 45-R 4591. Sangen ble også arrangert av Barry. Produsent var John Burgess. B-siden var «Now Until Forever».

Coverversjoner

Coverversjoner ble spilt inn av de amerikanske sangerne Ersel Hickey i 1959 på singlen Epic 5-9357 og Bobby Vee i 1960 på singlen Liberty F-55234.

Svensk versjon

Eric Sandström har skrevet den svenske teksten. Den svenske tittelen er «Ge mig bara ett enda ord baby».

Listeplassering

Versjonen til Adam Faith entret den britiske singlelisten 20. november 1959 og tilbrakte nitten uker der. Den lå som # 1 i tre uker og delte denne plassen siste uken med Emile Ford & The Checkmates' «What Do You Want to Make Those Eyes at Me For?» Med en lengde på 1:38 var «What Do You Want?» den korteste sangen som lå på førsteplassen på den britiske singlelisten.
Oklahoma Panhandle

Oklahoma Panhandle (Oklahoma-håndtaket) er den helt vestlige delen av delstaten Oklahoma, og består av fylkene Cimarron County, Texas County og Beaver County, nevnt fra vest til øst. Navnet kommer av at området ligner på håndtaket på en stekepanne (engelsk: panhandle).
Området er en smal landstripe som er 55 kilometer bred mellom Kansas og Texas mellom den 100. lengdegraden i øst og 103. lengdegraden i vest, en total lengde på 270 kilometer.
De tre fylkene i regionen Oklahoma Panhandle har en samlet befolkning på 28 751 ved folketellingen i 2010, og dette utgjør 0,77% av statens befolkning. Dette er en liten nedgang på 361 i forhold til folketellingen i 2000.

Historie

Området ble en del av Oklahoma-territoriet da dette ble opprettet i 1890. Da hadde da vært uten territoriell tilknytning til noen andre enheter som et nøytralt område eller terra nullius fra 1850. Det ble i denne perioden offisielt omtalt som «Public Land Strip» og ble vanligvis omtalt som «No Man's Land» (ingenmannsland). Dette oppsto da Texas i 1845 ville gå inn i unionen som en slavestat, men den føderale lovgivningen, basert på Missouri-kompromisset av 1820, forbød slaveri nord for 36°30' breddegraden. Under kompromisset av 1850, som regulerte en rekke grenseforhold over hele USA, avga Texas alt område nord for 36°30' breddegraden, og dette ble liggende utenfor noen stats- eller territorieadministrasjon, og fikk derfor snart betegnelsen «No Man's Land».
Tørke og dårlige avlinger i Kansas i 1880-årene førte til en omfattende innvandring til området, og mindre byer, landsbyer og handelssentre ble etablert. Men siden området lå uten noen jurisdiksjon, kunne ikke nybyggerne få papirer fra noen offentlig myndighet på sine eiendommer. Det ble derfor påbegynt et arbeid for å få området organisert som et territorium, men var for lite til dette og området ble i stedet lagt til Oklahoma-territoriet da dette ble opprettet i 1890.
Ruse (fiskeredskap)

En ruse er et fiskeredskap som består av knyttet poseformet nett omkring et antall gjorder, formet som et rør. Fisken lokkes eller ledes gjennom en traktformet pose i den ene enden og inn i rusen, den kan derettes lett komme gjennom en ny trakt til det innerste rommet som er gjenknyttet i enden. Dette innerste rommet kan åpnes og lukkes med en knute. 
Ruser settes på forholdsvis grunt vann, og gjerne to og to i en dobbeltruse, med ledegarn mellom, slik at fisk som støter på garnet ledes mot en av de to rusene. Ruser er et svært skånsomt redskap fordi fisken ikke blir skadet, og ruser egner seg derfor spesielt godt til fisk som skal føres levende til markedet. 
Grunne farvann egner seg best til rusefiske, f.eks. skjærgården ved Smøla, og flere steder i Nordland. Herfra var det midt på 1900-tallet organisert transport med brønnbåt for transport av levende fisk til markedet i de store byene. 
Ruser er i Norge blitt brukt spesielt til torskefiske og ålefiske.
Three's a Crowd

Three's a Crowd er et musikkalbum med Karin Krog og Red Mitchell, utgitt i 1979.
Eirik Skåden

Arbeid

Skåden har arbeidet som programleder for radiOrakel og Blindeforbundets Radio Z, der han blant annet har hatt sitt eget portrettprogram Z portrett. Som skuespiller har han blant annet medvirket i stykket Pornography som gikk på Det åpne teater sommeren 2009. Stykket vant Ibsenprisen samme år.
Daning

Daning (kinesisk: 大宁县; pinyin: Dàníng Xiàn) er et fylke i provinsen Shanxi i Folkerepublikken Kina. Det er underlagt byprefekturet Linfen.
I 1999 hadde det en befolkning på 64 272 innbyggere.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Live Bait for the Dead

Eleven Burial Masses

En 2007-utgivelse fra Peaceville Records kombinerer den første disken på Live Bait for the Dead med DVD-en Heavy, Left-Handed and Candid (unntatt bonussporene). «Eleven» i tittelen regner ikke med instrumentalsporene «The Ceremony Opens» og «Creatures That Kissed in Cold Mirrors».
Poecilia

Utbredelse

Med unntak av seilfinnemolly (Poecilia latipinna) som også finnes i USA, og Poecilia picta og Poecilia formosa er alle artene fra Mellom-Amerika. Det store flertallet er fra Mexico. 
Poecilia sulphuraria og Poecilia latipunctata er truet i naturen, men finnes fortsatt flere steder i store grupper.

Systematikk

Denne gruppen er beslektet med slekten Xiphophorus som også er å finne i Mexico. 
Slekten er kompleks og flere av artene er så å si identiske av utseende, men har individuelle skiller som kun eksperter kan skille imellom. En forsker, Fred Poeser har Poecilia slekten som sin jobb, og det har resultert at slekten er blir ytterligere utvidet med flere arter. Det finnes enorme farge, lengde og utseende-forskjeller innenfor de enkelte artene. Spesielt Poecilia mexicana og Poecilia sphenops er så å si identiske av utseende, med store individuelle forskjeller fra biotop til biotop gjør at de ofte blir ansett som samme art.
Waldemar Januszczak

Biografi

Hans foreldre emigrerte fra Polen efter annen verdenskrig, og hans far døde tidlig i en arbeidsulykke ved jernbanen.

Karriere

Efter å ha studert kunst ved University of Manchester begynte han som anmelder og senere kuturredaktør i The Guardian. I 1990 ble han kulturredaktør i den britiske tv-kanalen Channel 4, og to år senere kunstkritiker i The Sunday Times. Press Association har utnevnt ham til «Årets kritiker» to ganger, i 1995 og 2002.
PEZ

PEZ er en type sukkertøy med bakgrunn i Østerrike. PEZ er en forkortelse for Pfefferminz.
Disse sukkertøyene er særlig kjent for sine miniautomater (PEZ dispensers) som kan forestille dyr, tegneseriefigurer og annet. Dispenserne er vanlige som samleobjekter.
Norgesmesterskapet i boksing 1917

Norgesmesterskapet i boksing 1917 ble arrangert av Christiania Turnforening 12.–13. mai i Turnhallen, Kristiania.
Kongepokalen ble satt opp i tungvekt og ble vunnet av Georg Antonius Brustad.
Mike Will Made It

Oppvekst

Michael Williams ble født i Marietta, Georgia. Han var yngst i en søskenflokk på tre, med to eldre søstre. Mike Wills mor var medlem av en gospel gruppe som sang for Dottie Peoples når Mike var barn. Ifølge Mike Will selv, var også onkelen en anerkjent gitarist. Mike Will var aktiv innen en rekke sportsgrener under oppveksten, inkludert basketball, baseball, og fotball, med et håp om å bli profesjonell sportsutøver.
Som tenåring utviklet Mike Will sitt musikktalent ved å kopiere populær instrumentalmusikk som så vennene han og vennene freestyle rappet til. Mike Will har i en rekke intervjuer fortalt om spesielt spillingen av "Still Fly", en populær låten av den sørstatsbaserte rap-gruppen Big Tymers, på et Casio keyboard. Han har også nevnt låten "Young'n (Holla Back)" av New York rapperen Fabolous.
I en alder av 14 år begynte Mike Will å lage sine egne instrumentalmelodier på et Korg ES1 beat machine som hans far kjøpte i julegave til han fra den lokale musikkbutikken Mars Music. Etterhvert som Mike Will ble anerkjent, tok han også i bruk utstyr som Korg Triton, Akai MPC1000, Yamaha Motif, og Roland Fantom.
Etter å ha blitt uteksaminert fra high school, begynte Mike Will på Georgia State University etter press fra faren. Han droppet imidlertid ut med 3.1 GPA etter flere semestre når han hørte at en av singlene han hadde produsert, "Tupac Back", hadde nådd opp på Billboard-listen for rap og "Hot 100"-listen. Han har siden anbefalt aspirerende musikkprodusenter å ikke slutte på universitetet om de ikke er sikker på egen karrièremuligheter, eller mangler en klar plan for å entre musikkindustrien.
Tårnelv

Tårnelv er ei bygd i Lenvik kommune i Troms, beliggende på østsiden av Rossfjordvatnet. Tårnelv ligger langs fylkesvei 261, 6 kilometer sør for Rossfjordstraumen og 9 kilometer nord for Finnfjordeidet. Det går dessuten privat vei opp til Tårnvatnet. Tårnelv har postadresse 9302 Rossfjordstraumen, og tilhører også Rossfjord skolekrets.
Werner Hosewinckel Christie (1877–1927)

Familie

Christie var sønn av  ingeniøren Johan Koren Christie (1827–1907) og Catherine Frederike Blom. Han ble gift i juli 1907 med Karen Amalie Wedel-Jarlsberg i Stange, og de var foreldre til pianisten Amalie Christie, generalmajor Johan Koren Christie og generalmajor Werner Hosewinckel Christie og gjennom Johan, besteforeldre til politikeren Werner Christie. Han var grandnevø til Eidsvollsmann og politiker Wilhelm Frimann Koren Christie and forretningsmannen Edvard Eilert Christie, og nevø til politikeren Hans Langsted Christie og arkitekten Christian Christie. Hans kusine Anna Christie ble gift med Jens Zetlitz Monrad Kielland og fikk barna Jacob Christie Kielland og Else Christie Kielland.

Virke

Christie ble født i kommunesenteret Hommelvik i Malvik kommune, tok examen artium 1896 i Skien, og ble utdannet ved det Kongelige universitet for veterinær- og landbruksstudier (Landbohøjskolen) i København. Han arbeidet i Statistisk sentralbyrå fra 1901 med landbruksstatistikk, som sekretær i Landbruksdepartementet fra 1902 og begynte 1903 på studier i planteforedling i Danmark, Sverige og Tyskland.
I 1905 ble Christie bestyrer av den første offentlige forsøksstasjonen i planteforedling i Norge (Norsk institutt for planteforskning), først på Hjellum i Vang senere på Møystad gård ved Hamar.  I 1915 ble han den første i Norge som tok dr.philos.-graden på et landbruksvitenskapelig emne med oppgaven Undersøkelser over norsk graaert samt nogen krydsninger mellem former av den og Pisum sativum, i 1918 vendte han tilbake til Landbruksdepartementet, og i 1919 ble han professor ved Norges landbrukshøgskole. Fra 1921 bodde Christe på sin gård Vidarshov på Vang i Hedmark, hvor han drev forsøk i planteforedling. Han var også involvert i Det kongelige selskap for Norges Vel.
Heliozela hammoniella

Utseende

En liten (vingespenn 5 – 7 mm), mørk møll med små, hvite flekker ved bakvingens bakkant. Den er vanskelig å skille fra Heliozela resplendella om man ikke kjenner næringsplanten, men er gjerne noe mørkere, framvingene litt mer avrundede, og forvingen har ofte to, ikke én, flekker ved bakkanten. For sikker bestemmelse av de to artene må man gjerne dissekere kjønnsorganene. Antennene er trådformede, mørkgrå, litt mindre enn halvparten så lange som forvingen. Hodet, kroppen og forvingen er mørkgrå til brunsvarte. Forvingen er ganske avrundet, vingespissen ikke markert. Den har en liten, hvit flekk ved bakkanten ca. 2/3 ut i vingen (der vingefrynsene begynner) og ofte også en liten flekk nær roten. Bakvingen er grå, tilspisset, med lange hårfrynser. Larven er hvitaktig med lysbrun hodekapsel, sidene på andre kroppsledd er grå.

Levevis

Arten finnes på steder der det vokser bjørk (Betula spp.), helst unge trær. Hunnen legger eggene enkeltvis på barken av en kvist nær bladskaftet. Den nyklekte larven minerer først i kvistens marg, siden kryper den ut i et bladskaft og fortsetter langs bladets midtnerve. Til slutt lager den nå nesten utvokste larven en kort gang ut langs en av sidenervene i bladet, oftest nær roten, gnager ut en oval bladplate som den bruker til å bygge seg et hylster, og firer seg ned til bakken. Den etterlater seg et ovalt hull på ca. 2 x 5 mm. De voksne sommerfuglene flyr om dagen i juni, men er vanskelige å finne. Den letteste måten å registrere denne arten på er å lete etter de karakteristiske minene med det ovale hullet som larven etterlot seg. Disse kan man finne i september.

Utbredelse

Den er utbredt i Mellom- og Nord-Europa. I Norge ble den først funnet i 2008, da den viste seg å forekomme i Akershus, Oppland og Vest-Agder. Sannsynligvis har den en videre utbredelse på Øst- og Sørlandet.
Trissodon

Utbredelse

Slekten er utbredt i Australia.
Lampehuset

Lampehuset som formelt kjedekonsept ble etablert våren 1994, men K.Eng & Co ble etablert i 1959, og virksomheten var den gang basert på import og fabrikasjon av lamper og skjermer. Første butikk ble åpnet i 1976 under navnet Norske Lysprodukter med filialer i Oslo, Gjøvik, Hunndalen, Bergen og Notodden. Den første Lampehuset-forretningen åpnet på Strømmen i 1983.
Pr. oktober 2010 besto kjeden av 48 butikker.
Oh Carol

Norsk versjon

Steinar Fjeld har skrevet en norsk tekst. Den norske tittelen er «Å Kari».

Neil Sedakas Oh! Carol

Det finnes én sang til med samme tittel. Melodien er skrevet av Neil Sedaka og teksten av Howard Greenfield. Den ble utgitt på single for RCA Victor med Neil Sedaka i 1959.
Kaori Nagamine

Landslaget

Kaori Nagamine spilte 64 landskamper for Japans kvinnelandslag. Hun ble tatt ut i Japans tropp til VM i fotball 1991 og VM i fotball 1995.
Ragnvald Hvoslef

Tidlig karriere

Kaptein Ragnvald Hvoslef  var ordfører i Mo herred i Rana 1908-1910 og kompanisjef i Ranens kretskompani i noen år i herredet. Han var sjef for Hans Majestet Kongens Garde 1915-1917 og militærattaché i Washington D.C. 1918–1919. Han gikk ut av forsvaret i 1928 med majors grad.

Nazistisk politiker

Hvorslef var sentral i Norges Samfundsvern i en årrekke, og var leder fra 1925. Han var også med på å stifte Nasjonal Samling i 1933, og ble utpekt av Vidkun Quisling til forsvarsminister i kuppet under den tyske invasjonen. Hvoslef takket imidlertid nei til vervet, og kjempet på den norske regjeringens side under felttoget i Sør-Norge. I 1941 ble han imidlertid forsont med Quisling, og hadde frem til sin død i 1944 flere høye verv i NS-systemet. Han var politipresident i Kirkenes 1941–1942, ledet arbeidet for å motvirke uro og sabotasje på arbeidsplassene og ledet fra 1943 og frem til sin død året etter Nasjonal Samlings Inspeksjons Avdeling, en personlig etterretningsorganisasjon for Quisling. Han unngikk landssvikdom da han døde før krigen sluttet, og ble bisatt med store æresbevisninger fra NS-regimets og okkupasjonsmyndighetenes side.
Ragnvald Hvoslef var ridder av Dannebrogordenen og Svärdsorden.

Familie

Ragnvald Hvoslef var av slekten Hvoslef, bror av OL-roeren Einar Hvoslef. Ragnvald ble gift i 1896 med Ingeborg Dagny Gulbranson (1875–1963), datter av Carl August Gulbranson (1831–1910) og Minda Ramm Juell (1844–1913). Han var svoger til Alfred P. Wright og onkel til Carl P. Wright.
I 1917 overtok han og hans kone eiendommen Nøisomhed sammen med hennes bror, men etter en tid overtok sistnevnte hele eiendommen. I 1930-årene ble imidlertid Nøisomhed solgt til Ragnvald Hvoslefs datter Ingeborg Helene Hvoslef og dennes ektemann Alf Mohn.
Mudderfluer

Utseende

Mudderfluer er de mest primitive av insektene med fullstendig forvandling.  Kroppen er ofte matt og mørkfarget. Den er ganske bløt og lite kitinisert. 
Vingene er brunlig røkfarget og holdes taklagt bakover kroppen i hvile.  Alle de fire vingene er omtrent like store.

Levevis

Bare et fåtall finnes i Norge.  De flyr sjeldent, og aldri langt. Derfor finnes de langs vann og vassdrag, der de har hatt sine larvestadier i vann. Voksne (imago) tar ikke til seg føde, selv om de har kjever. 
Egg legges i en klase, i vannkanten. Mudderfluene gjennomgår en fullstendig forvandling, med et puppestadium. 
Larvene lever i vann og de er frittgående på bunnen og lever som rovdyr på andre mindre dyr. De puster med gjeller. De skifter hud i alt 11 ganger før de bygger et puppekammer.  Hele utviklingen (i Norge) tar ett år.
Padling under Asialekene 2006

Padling under Asialekene 2006. Padling var en av flere sporter under Asialekene 2006 i Doha i Qatar. Konkurransene ble avviklet i perioden 10. til 13. desember 2006. Det var åtte øvelser for menn og to for kvinner. 103 utøvere fra sytten nasjoner deltok og Kina ble beste nasjon med seks gullmedaljer foran Usbekistan og Kasakhstan med to hver.
Troitsk (Moskva oblast)

Troitsk (russisk: Тро́ицк) er en by i Moskva oblast i Russland. Den ligger ved elva Desna, rundt 37 km sørvest for Moskva, ved Kaluzjskoje-motorveien. Innbyggertall: 34 100 (2005 est.), 32 653 (folketelling 2002).
Troitsk ble først nevnt i 1646 som bosetningen Troitskoje (russisk: Тро́ицкое). Den fikk bystatus og nytt navn, Troitsk, i 1977. Byen er hjemsted for flere forskningsinstitutter.
Mamma søker kjæreste

Mamma søker kjæreste er et norsk TV-program, produsert av Rubicon for TV3. Programmet ble vist i perioden 25. februar til 28. april 2008.
Her skulle tre single mødre, Christine Hvidtsten (22), Lena Furuberg (26) og Mette Winther (38), velge blant menn som hadde vist sin interesse etter at jentene hadde vist seg på TV. I den siste episoden hadde jentene to gutter hver. Lena valgte å beholde begge guttene som venner, men ikke noe utover det. Christine hadde planer om å velge Andreas, men han trakk seg rett før valget. Mette var den eneste som endte opp med en kjæreste.
Programmet ble ingen seersuksess og ble i snitt fulgt av 111 000.
Programmet bygde på det svenske Ensam mamma söker. Det ble en stor suksess i Sverige i 2007, men møtte også en del kritikk for måten det var lagt opp.
Macrones

Utseende

Middelsstore, lange og slanke, gulbrune trebukker. Dekkvingene er smalnet inn til smale fliker i den bakre delen og dekker ikke hele bakkroppen, de er smalest i midten og litt utvidete igjen bakerst. Antennene er kortere enn kroppen. Pronotum er noe knudrete, med en kraftig tann midt på hver side. Beina er lange.

Levevis

De voksne billene finnes gjerne på blomster der de eter pollen. De etterligner snylteveps i familien Ichneumonidae, også i måten de beveger seg på.

Utbredelse

Slekten er utbredt i Australia.